Поштовани ученици 6. разреда,

до сада смо научили положај и границе Европе, а данас је на реду разуђеност обала. Подсетићемо се градива из 5. разреда: уколико обала одступа од праве линије тада је она разуђена. Облици разуђености обала су мореузи, заливи, острва и полуострва.

ЕВРОПА – разуђеност обала

Сразмерно својој величини, Европа је најразуђенији континент.

На северу континента воде Северног леденог океана и ивичних мора запљускују северне обале Скандинавског полуострва и полуострва Кола. Западна обала Скандинавског полуострва излази на Норвешко море и има бројне фјордове (уски заливи стрмих и високих обала, настали потапањем ледничких долина-валова). Између Скандинавског полуострва и континенталног дела Европе налази се Балтичко море са три пространа залива Ботнички, Фински и Ришки. Балтичко море је са Северним морем спојено мореузима Скагерак и Категат.

Обале Европе које запљускује Атлантски океан ниске су и нису много разуђене. Највећа полуострва су Јиланд и Бретања, а највећа острва Велика Британија, Ирска и Исланд. Од континенталног дела Европе, Велику Британију одвајају канал Ла Манш и Доверски мореуз, а Ирску од Велике Британије одваја Ирско море. У западној Европи највећи је Бискајски залив.

На југу Европе налазе се три велика полуострва: Пиринејско, Апенинско и Балканско полуострво, бројна острва, ивична и унутрашња мора и заливи Средоземног мора. Највећа острва су Крит, Сицилија, Сардинија и Корзика. Полуострво Пелопонез је прокопавањем Коринтског канала постало острво. Најразуђеније су обале Егејског и Јадранског мора, са мањим полуострвима, острвима и архипелазима, заливима и мореузима. Гибралтарски мореуз је мореуз између Пиринејског полуострва и Африке; спаја Атлантски океан са Средоземним морем. Са обе стране мореуза дижу се високи кречњачки гребени, у старом веку познати као „Херкулови стубови“.

Ваш данашњи задатак је да препишете ову лекцију у свеску, а затим да погледате физичко-географску карту Европе у атласу, и пронађете сва наведена острва, полуострва, заливе, мора, канале и мореузе.

 Поздрав од наставнице географије